આ બધું જોઈ-માણી કૅમ્પ પર પરત ફર્યા. રાત્રે જુદાં જુદાં સાંસ્કૃતિક નૃત્ય અને ગીતોની જમાવટ તાન્યા ને એની ટીમે કરી. આકર્ષક પોશાકમાં અમે બધા વિવિધ રમત રમ્યા. એમની સાથે ડાન્સ કર્યા. ગીતો ગાયાં. બધાના આગ્રહથી કાર્યક્રમ વધુ એક કલાક લંબાવ્યો. હાજર રહેલા દરેક મિત્રોના દેશનાં ગીતોની રમઝટ બોલાવી. છેલ્લે મારા આશ્ચર્ય વચ્ચે તાન્યાએ આપણું રાષ્ટ્રગીત, જન ગણ મન ગાયું. જે શિરમોર રહ્યું. ખૂબ જ મળતાવડા કલાકારોની ટીમે કાર્યક્રમ હોંશપૂર્વક રજૂ કર્યો-માણ્યો. એ રાત્રિ યાદગાર રહી.